
"ושמי ה' לא נודעתי להם 

הושע בנוביץ
שיח לשבת וארא
פרשתנו פותחת באמירתו של הקב"ה למשה:
וארא אל אברהם אל יצחק ואל יעקב בא-ל שדי ושמי ה' לא נודעתי להם.
מה פשר אמירה זו של הקב"ה למשה? ומה בין הכינוי "א-ל שדי" לכינוי "ה'"?
רש"י על אתר מסביר:
בא-ל שדי, הבטחתים הבטחות ובכולן אמרתי להם: אני א-ל שדי. ושמי ה' לא נודעתי להם, "לא הודעתי" אין כתיב כאן, אלא: לא נודעתי, לא נכרתי להם במידת אמיתות שלי שעליה נקרא שמי ה', נאמן לאמת דברי, שהרי הבטחתים ולא קיימתים.
הקב"ה התגלה לאבות והבטיח להם הבטחות ולכולם התגלה בשם "א-ל שדי", עתה כשהגיע הזמן לקיים את ההבטחות הללו, הקב"ה מתגלה למשה בכינוי "ה'" שמסמל את נאמנותו של ה' לאמת ולקיים את דבריו.
גם הרמב"ן נדרש לשאלת ההבדל בין הכינויים ומסביר את השוני ביניהם כך:
ועניין הכתוב כי נראה לאבות בשם הזה ("א-ל שדי"), שהוא מנצח מערכות השמיים (כלומר מנהל חוקיות הטבע) ולעשות עמם ניסים גדולים שלא נתבטל בהם נוהג העולם...והנה אמר האלקים למשה: נראיתי לאבות בכוח ידי אשר אני עוזר בו לבחירי (מבלי לשכוח חוקיות הטבע) אבל בשמי ה' אשר בו נהיה כל הווה לא נודעתי להם לברוא להם חדשות בשינוי התולדות (חוקי הטבע), ולכן אמור לבני ישראל "אני ה'", ותודיע להם פעם אחת השם הגדול, כי בו אני עושה עמהם להפליא, וידעו כי "אני ה' עושה כל אלה".
לפי הרמב"ן הכינוי "א-ל שדי" שבאמצעותו התגלה הקב"ה לאבות, מייצג צד של אלוקים שעושה ניסים דרך הטבע. עד לתקופת משה הניסים שעשה הקב"ה לאבות היו ניסים טבעיים, הקב"ה לא התערב בסדר הטבעי של העולם. בתקופת משה לראשונה פועל הקב"ה בעולם באמצעות ניסים על טבעיים ולראשונה מתגלה באמצעות הכינוי "ה'" שמייצג אלוקים שמשנה את סדרי הטבע.
נחמה ליבוביץ' שואלת שאלה מעניינית בעקבות פירוש זה של הרמב"ן. מדוע לא זכו האבות ודורותיהם לראות בהשתנות סדרי בראשית כמו שזכה לכך דור יוצאי מצרים? האם מפני שהיו במדרגה פחותה ממדרגתם של משה ודורו? – תשובתה היא שדווקא נקודה זו מעידה על גדולתם של האבות. על אף העובדה שהאבות לא זכו לראות ניסים על-טבעיים – נשארה אמונתם שלמה. בניגוד למשה ודורו שנזקקו לניסים על-טבעיים בשביל לקיים את אמונתם, אמונתם של דור האבות הייתה חזקה ושלמה מבלי להיזקק לניסים.
כסיוע לדבריה מצטטת נחמה ליבוביץ' מדרש יפה משמות רבה שעוסק בנקודה זו:
"וארא אל אברהם": אמר לו הקב"ה למשה: חבל על דאבדין ולא משתכחין. הרבה פעמים נגליתי על אברהם יצחק ויעקב בא-ל שדי ולא הודעתי להם כי שמי ה' כשם שאמרתי לך- ולא הרהרו אחר מידותי. אמרתי לאברהם "קום התהלך בארץ לארכה ורחבה כי לך אתננה" – ביקש לקבור שרה ולא מצא עד שקנה בדמים – ולא הרהר אחר מידותי. אמרתי ליצחק "גור בארץ הזאת... כי לך ולזרעך אתן את כל הארצות האל" – ביקש לשתות מים ולא מצא, אלא "ויריבו רועי גרר עם רועי יצחק" – ולא הרהר אחר מידותי. אמרתי ליעקב: "הארץ אשר אתה שוכב עליה לך אתננה ולזרעך" – ביקש מקום לנטות אהלו ולא מצא עד שקנה במאה קשיטה – ולא הרהר אחר מידותי; ולא שאלוני מה שמי כשם ששאלת אתה. ואתה תחילת שליחותי אמרת לי, "מה שמו" ולבסוף אמרת "ומאז באתי אל פרעה לדבר בשמך הרע לעם הזה".
ר' לוי יצחק מבארדיטשוב בספרו "קדושת לוי" מתייחס אף הוא להבדל שבין הכינוי "א-ל שדי" לבין הכינוי "ה'" כך הוא כותב:
וזהו הרמז בפסוק "וארא אל אברהם וכו' בא-ל שדי", לאבות לא נתגלה רק במדה התחתונה אשר בה השפע המצומצם, וזה "בא-ל שדי" כנ"ל. וזהו הרמז "וארא" לשון ראיה כנ"ל. "ושמי ה' לא נודעתי להם", דהיינו לא נתגלה להם המדה היותר גדולה, אשר ממנה אתה מקבל שפע נבואתך ועל ידי זה אתה יכול להתחבר בעליונה על כל עליונים, וזהו לא "נודעתי" להם, כי דעת הוא לשון התחברות, על דרך "וידע אדם", לא נגלה להם המדה שיכולו להתדבק במדה עליונה על כל.
כלומר ההתגלות לה זכה משה בכינוי "ה'", הינה התגלות ברמה גבוהה יותר מההתגלות לה זכו האבות בכינוי "א-ל שדי". הגילוי בכינוי "א-ל שדי" הינו גילוי ממידה תחתונה ומצומצמת יותר של הקב"ה מאשר הגילוי בכינוי "ה'" שמגיע מהמידה ה"עליונה על כל עליונים". הסבר זה מסביר גם את הסמיכות של המילה "וארא" ל"א-ל שדי" ואת הסמיכות של "נודעתי" ל"ה'". האבות שזכו לגילוי מצומצם יותר, ממידה תחתונה יותר – זכו רק לבחינת 'ראיה', אולם משה רבינו שזכה להתגלות מהמידה העליונה זכה לבחינת 'נודעתי' שהיא גבוהה יותר מראיה.   
בין לפירושו של רש"י, בין לפירושו של הרמב"ן ובין לפירושו של ר' לוי יצחק מבארדיטשוב, ניתן לראות שהקב"ה מתגלה בצדדים שונים שלו או בבחינות שונות שלו בהתאם למציאות. יש עת להתגלות בשם "א-ל שדי" ויש עת להתגלות בשם "ה'". ברצוני להציע שבאותה צורה שבה לקב"ה יש בחינות שונות ודרכי גילוי שונים, כך, להבדיל, באישיותו של האדם ישנם צדדים שונים ומגוונים. לכל אדם יש חלקים שונים בנפש, בחינות שונות באישיות. בסיטואציות שונות האדם מביא לידי ביטוי חלקים שונים של אישיותו. לעיתים אנו עלולים לחשוב שהתנהגות לא עקבית הינה התנהגות מזויפת, אולם מציאות הנפש הינה מציאות מורכבת ודווקא התאמת ההתנהגות לסיטואציה החיצונית – הינה התנהגות טבעית ואמתית.

